Papersnake/gushiwen huggingface dataset:
招同官诸宣教一饭用舟字韵成拙句
王炎（宋代）

士要飞腾及黑头，肯来挥麈试同谋。
已携荷叶招欢伯，莫笑花同欠杜秋。
老我余年思钓渭，诸君他日合封留。
胸中器度须深阔，江汉方行万斛舟。
终南精舍月中闻磬声诗（题中用韵，六十字成）
吕温（唐代）

月峰禅室掩，幽磬静昏氛。思入空门妙，声从觉路闻。

泠泠满虚壑，杳杳出寒云。天籁疑难辨，霜钟谁可分。

偶来游法界，便欲谢人群。竟夕听真响，尘心自解纷。
山居寓兴
邹輗（宋代）

花阴不正月将西，欲到溪边步懒移。
坐对前山无一语，此心惟有古人知。
奉和滁州九咏九首并序 其二 游琅琊山
曾巩（宋代）

飞光洗积雪，南山露崔嵬。长淮水未绿，深坞花已开。

远闻山中泉，隐若冰谷摧。初谁爱苍翠，排空结楼台？

䡾䡾架梁栋，辉辉刻琼瑰。先生鸾凤姿，未免燕雀猜。

飞鸣失其所，徘徊此山隈。万事于人身，九州一浮埃。

所要挟道德，不愧丘与回。先生逐二子，谁能计垠崖？

所怀虽未写，所适在欢咍。为语幕下士，殷勤羞瓮醅。
寄怀韬仲秣陵并促归骑 其一
王彦泓（明代）

春光漂荡别离天，心似游丝百尺牵。见说人归归雁后，那堪泪落落花前。

南都翠黛宜为史，北里红笺定几篇。争似碧窗银烛夜，月痕依约话缠绵。
寿宁节祝圣寿
王禹偁（宋代）

谪宦商於又解梁，二年不见赭袍光。
重来班列虽疏远，祝寿情深泪数行。
治梅圃 其一
邹浩（宋代）

只有今年对此花，此花欣送我还家。呼童扫溉放花出，作意相从归去誇。
午坐后亭
邓剡（宋代）

隔帘迟日午风微，社燕惊寒未肯归。
读了丹经成默坐，时时一片杏花飞。
南浦 题秦端崖先生《寒梅著花未画幅》
刘嗣绾（清代）

远天如梦，恁荒寒、点出碧芜村。依约江南归路，昨夜逗春痕。

报依枝头消息，问窗前、小立几黄昏。料空山孤鹤，月明无主，独自守柴门。

数遍旗亭长短，向天涯、我亦怅离樽。直待东风人日，清怨依同论。

纸帐朝来依旧，怪石肠、不似旧温存。莫图中回首，关山容易笛销魂。
十二月二十九夜大雪三首
杨公远（宋代）

六出霏霏饯岁华，终宵撩乱扑窗纱。
未言造化工夫巧，且看乾坤景角奢。
□□□□□□□,□□□□□□□药。
明朝正旦常年别，琼户瑶阶一样夸。
龙虎山
易性中（宋代）

云气蓬莱近，山阴草树香。
御风不知远，仙骨已清凉。
游八关寺后池上
陈与义（宋代）

落日生春色，微澜动古池。
柳林横绝野，藜杖去寻诗。
不有今年谪，争成此段奇。
殷勤雪颅老，随客转荒陂。
送茹世美少卿
吕陶（宋代）

切慕真仙理，能收至静心。纷华虽尔共，势利莫吾侵。

造化归三虽，逍遥托五禽。一言平物我，万事委浮沈。

研味经翻玉，吁嗟砾变金。太霞方梦想，流水漫光阴。

得郡情应乐，休官志已深。遐飞脱尘网，高视笑蹄涔。

旧德淹卿寺，清风耸士林。却忧公议在，未易解朝簪。
添鱼具诗·背篷
皮日休（唐代）

侬家背篷样，似个大龟甲。雨中跼蹐时，一向听霎霎。
甘从鱼不见，亦任鸥相狎。深拥竟无言，空成睡齁鼻合。
送裴五赴东川
杜甫（唐代）

故人亦流落，高义动乾坤。何日通燕塞，相看老蜀门。

东行应暂别，北望苦销魂。凛凛悲秋意，非君谁与论。
次吊原韵
叶茵（宋代）

为怜举世不曾醒，放浪形骸泽畔行。
会得危言危行意，佐成濯足濯缨名。
义无可去缘同姓，心亦何求要独清。
今日龙舟虽古意，吴人未必楚人情。
梁翼明广文以诗见寿用来韵却答
张萱（明代）

双鱼不远隔江来，一札虚题五可才。问齿自怜馀犬马，投珠何事到蒿莱。

烟霞老我惟高枕，风雨怀人数举杯。若向剡溪觅安道，桂丛深处白云隈。
深山佳处子昂为宣城友人书 其二
陆文圭（元代）

岩花半识玄晖面，溪声细和谪仙诗。行云流水自今古，渔叟樵童了不知。
次韵和谢君冶盦兼答章君松盦二首 其二
祝廷华（清代）

赏菊联吟新债了，题梅又喜学林逋。渊明故里花同淡，和靖精庐草不芜。

羞与庸流谈仕进，宁逃山泽作诗癯。群英合影成佳话，尤胜唐贤九老图。
偈 其三
释守芝（宋代）

翠岩路崄巇，举步涉千溪。更有洪源水，滔滔在岭西。
赠会稽张少府
方干（唐代）

高节何曾似任官，药苗香洁备常餐。
一分酒户添犹得，五字诗名隐即难。
笑我无媒生鹤发，知君有意忆渔竿。
明年莫便还家去，镜里云山且共看。
赠课会诸会
陈造（宋代）

岁月翩翩骥受檛，妙年云路不应赊。
手中白羽真穿叶，门外苍槐又著花。
丹灶功成须换骨，天河波浅待乘槎。
雁行看即青冥上，却笑臞儒两鬓华。
苍鹰赠蔡子毓
韩上桂（明代）

苍鹰白头人不识，群飞沧海恣猛力。
霜毛飒爽滚雪飞，铁距撑拏倍惨黑。
侧目愁胡破远天，轧滚左右凭胸臆。
狡兔未保深窟藏，大鹏遂失垂天翼。
姿雄往往受众猜，去傍鱼矶掠鳝鲫。
鳝鲫鳖没泥滓中，百转千飞不得食。
吁嗟壮士亦如此，高牙大纛张边鄙。
上林羽猎竟何为，不搏匈奴搏虎兕！
春夜词
李廷仪（明代）

檐铁铿风春梦醒，紫绫缩脱冰肌冷。瀼瀼玉露下空阶，半窗月肌庭花影。

含颦起视牛女星，春山黛簇秋波凝。阑干倚遍不成寐，凄凉何处軥辀声。
送友人往振武
李频（唐代）

风沙遥见说，道路替君愁。碛夜星垂地，云明火上楼。

征鸿辞塞雪，战马识边秋。不共将军语，何因有去留。
惺惺石
释绍昙（宋代）

主人翁已强安名，何待区区唤一声。
坐得石头穿透底，依然打个不惺惺。
次韵李丞相送行二首
李弥逊（宋代）

三年袖手卧江滨，着眼科成出世人。
笔下风云作时雨，胸中丘世作阳春。
买山尘外曾相见，漉酒愁边情更亲。
惜取风骚等闲句，他时密膝咏臣邻。
南中别蒋五岑向青州
张说（唐代）

老亲依北海，贱子弃南荒。
有泪皆成血，无声不断肠。
此中逢故友，彼地送还乡。
愿作枫林叶，随君度洛阳。
次韵谢王使君见赠二首
卫博（宋代）

西江派别几经年，圣处骚人总未传。
遗我骊珠三叹罢，乞君霞佩一翩然。
自闻流水知音趣，苦厌秋虫傍耳煎。
归去寒光惊蔀屋，明朝纸价溢都廛。
宿青溪米处士幽居
李中（五代）

寄宿溪光里，夜凉高士家。养风窗外竹，叫月水中蛙。

静虑同搜句，清神旋煮茶。唯忧晓鸡唱，尘里事如麻。
岁穷僧众米竭自往湘阴乞之舟载夜归宿桥口寒甚未寝时侍者智观坐而假寐作此诗有怀资钦提举
释德洪（宋代）

老去生涯无窖子，隔城荒寺到人稀。岁穷百里扣门乞，夜棹孤舟载米归。

隅坐小僧寒附火，联拳羸仆睡和衣。故人醉里闻芗泽，应背银缸照翠帏。
别素质（请浙江僧嗣宗住庵）
王质（宋代）

一个茅庵，三间七架。两畔更添两厦。倒坐双亭平分，扶阑两下。门前数十丘罢稏。塍外更百十株桑柘。一溪活水长流，余波及、蔬畦菜把。

便是招提与兰若。时钞疏乡园，看经村社。随分斗米相酬，镮钱相谢。便阙少亦堪借借。常收些、笋干蕨鲊。好年岁，更无兵无火，快活杀也。
次韵馆中上元游葆真宫观灯 其四
韩驹（宋代）

开卷爱公如李益，解言明月逐人来。多情如共春流转，刻烛题诗又一回。
五言后殿考进士解嘲
沈遘（宋代）

绛阙连碧城，白日横采霓。钧天万舞彻，鸾凤鸣且飞。

我为帝所游，十日不知返。我乐殊未央，尚恨春昼短。

东风吹蟠桃，花落满我衣。拂去还复来，悠然生我思。

顾谢众仙人，我自人间世。世累虽可憎，天上亦多事。
长至祁阳县行礼时车驾北征
严嵩（明代）

使节祁阳逢至日，县庭班列觐天光。即看暖入深宫线，正想风飘合殿香。

塞马力应疲雨雪，江鸿书不到衡湘。寒云落木催愁剧，魏阙沧洲引睇长。
歌诗三章 其三 【远夷怀德歌】
唐菆（两汉）

荒服之外。土地硗埆。食肉衣皮。不见盐谷。吏译传风。大汉安乐。

不负归仁。触冒险狭。高山岐峻。缘崖磻石。木薄发家。百宿到洛。

父子同赐。怀抱匹帛。传告种人。长愿臣仆。
即事
胡釴（清代）

晓烟无力趁东风，十里村原半欲空。春色不知人世事，柳丝新绿杏新红。
题汪水云诗卷
开先长老（宋代）

水流云散海天涯，与子长游亦可嘉。
归马迹漫燕峤雪，啼鹃血染楚城花。
乾坤浩荡空双眼，南北迢遥事一家。
三叠琴心谁解意，蓬莱归路蹑青霞。
洛城观酺应制
陈子昂（唐代）

圣人信恭己，天命允昭回。苍极神功被，青云秘箓开。

垂衣受金册，张乐宴瑶台。云凤休征满，鱼龙杂戏来。

崇恩逾五日，惠泽畅三才。玉帛群臣醉，徽章缛礼该。

方睹升中禅，言观拜洛回。微臣固多幸，敢上万年杯。
杂句 其八
庞蕴（唐代）

易复易，即此五阴成真智。十方世界一乘同，无相法身岂有二。

若舍烦恼觅菩提，不知何方有佛地。
丐外得括苍东归侍次
喻良能（宋代）

一家满载扁舟里，两桨春风去似飞。
渐识路人乡树出，世间乐事莫如归。
寻白鹤岩张子容隐居
孟浩然（唐代）

白鹤青岩半，幽人有隐居。阶庭空水石，林壑罢樵渔。

岁月青松老，风霜苦竹疏。睹兹怀旧业，回策返吾庐。
赋得螺渚征帆送邓孟芳徵士
陈煇（清代）

女螺江上唱离歌，百尺云帆挂碧波。孤屿断烟天际没，乱峰残日鸟边过。

榜人洲渚渔讴起，墨客琴樽逸兴多。桂棹行当霄汉近，乘流应拟到天河。
金丹诗诀 其五十三
陈楠（宋代）

震卦行归西兑乡，三阳姹女弄明珰。巽风吹动珊瑚树，入艮归坤又一场。
山园小梅得疏影横斜水清浅暗香浮动月黄十四
赵时韶（宋代）

一权倚竹偏宜雪，半树歌檐转怕风。
客意不平花又拗，和愁挂在夕阳中。
左原诗三十二首 其三十 贾公庵
王十朋（宋代）

贾公名德重吾乡，慈母难兄窆此岗。手种松楸及因果，青山流水共高长。
杂曲歌辞。暗别离
刘氏瑶（唐代）

槐花结子桐叶焦，单飞越鸟啼青霄。翠轩辗云轻遥遥，

燕脂泪迸红线条。瑶草歇芳心耿耿，玉佩无声画屏冷。

朱弦暗断不见人，风动花枝月中影。青鸾脉脉西飞去，

海阔天高不知处。
郊庙歌辞。享太庙乐章。同和
佚名（唐代）

惟圣配天敷盛礼，惟天为大阐洪名。

恭禋展敬光先德，蘋藻申虔表志诚。
程伯禹给事供职维扬不及迎待通直丈生辰欲寄
黄彦平（宋代）

将军精忠石饮羽，志士纯孝冰出鱼。
天公晓人极了了，间遣异物供时须。
西清侍讲广陵居，寿亲千里愁作书。
平明剥啄出见客，帝俾遗汝明星图。
仙官游家貌不臞，若木映日华不枯。
勿嫌龟鹤有皂白，相汝彩服为亲娱。
嗟君密行不可诬，塞侯周叔俱不如。
帅先百僚待忠孝，伫相明主平羌雏。
读史记列传
王禹偁（宋代）

西山薇蕨蜀山铜，可见夷齐与邓通。
佞幸圣贤俱饿死，若无史笔等头空。
蒲
徐夤（唐代）

濯秀盘根在碧流，紫茵含露向晴抽。编为细履随君步，

织作轻帆送客愁。疏叶稍为投饵钓，密丛还碍采莲舟。

鸳鸯鸂鶒多情甚，日日双双绕傍游。
漳南十咏·西湖
蔡襄（宋代）

湖上山光一笋青，佛宫高下裹岩扃。
烟收水曲开尘匣，春送人家入画屏。
竹气更清初霁雨，梅英犹细欲残星。
吴船越棹知何处，柳拂长堤月满汀。
偈颂一百零三首 其六十三
释月涧（宋代）

周家有国圣明朝，甘蔗无端产异苗。后代儿孙非五逆，百千鸩毒一瓢浇。
又和 其五
郭祥正（宋代）

花枝自倚青春笑，客恨须凭浊酒迷。望断夕阳无问处，只今应照故园西。
扬帆过鳖子门
姚燮（清代）

乖龙夕震荡，天有崩石声。云澜互窳凸，不使尺寸平。

大艨可驰马，漂若莲瓣轻。竟从万剑锋，暗蹑软絮行。

试魂若已堕，视魄知犹生。履险客或惯，委命吾何能？

岞崿肝胆间，并难名以惊。赤旸渐东曜，六合方廓清。

遂偃蛟龙旗，不敢堂皇争。捩柁出盘涡，高帆正无倾。

瞬息一百里，瞥过临安城。临安有大江，两髻青山青。

下立千丈沙，筑塘如环屏。江水下欲直，海水趋欲横。

并力不少让，激之为嶒崚。倏有苍赭气，回薄层霄冥。

使我不系鸥，复作无根萍。岂真破浪雄，不负长风乘。

九万控寥阔，视此犹飞蝇。愿借羲和鞭，上策天池鹏。
寄谢王侍御
戴表元（宋代）

云气蓬莱阁，霜威獬豸冠。耽书真柱下，执法更台端。

步骤三台近，声名七郡寒。谁知阶级礼，许为腐儒宽。
蔬食示舍弟禹圭并嘉祐
王禹称（宋代）

吾为士大夫，汝为隶子弟。身未列官常，庶人亦何异。

无故不食珍，礼文明所记。况非膏粱家，左宦乏赀费。

商山水复旱，谷价方腾贵。更恐到前春，藜藿亦不继。

吾闻柳公绰，近代居贵位。每逢水旱年，所食唯一器。

丰稔即加笾，列鼎又何愧。且吾官冗散，适为时所弃。

汝家本寒贱，自昔无生计。菜茹各须甘，努力度凶岁。
送薛尚书入蜀
严维（唐代）

卑情不敢论，拜首入辕门。列郡诸侯长，登朝八座尊。

凝笳临水发，行旆向风翻。几许遗黎泣，同怀父母恩。
颂古
释道颜（宋代）

锦鳞透网欲吞舟，一向冲波逆水流。
却被渔翁闲引钓，随波逐浪共悠悠，
满江红·木落林疏
白君瑞（宋代）

木落林疏，秋渐冷、芙蓉新拆。傍碧水，晓妆初鉴，露匀妖色。故向霜前呈艳态，想应青女加怜惜。映朝阳、翠叶拥红苞，闲庭侧。岩桂香，随飘泊。篱菊嫩，陪幽寂。笑春红容易，被风吹落。满眼炯然宫锦烂，一身如寄神仙宅。把绿尊、莫惜醉相酬，春工力。
三部乐·商调梅雪
周邦彦（宋代）

浮玉飞琼，向邃馆静轩，倍增清绝。夜窗垂练，何用交光明月。近闻道、官阁多梅，趁暗香未远，冻蕊初发。倩谁摘取，寄赠情人桃叶。
回文近传锦字，道为君瘦损，是人都说。祅知染红著手，胶梳黏发。转思量、镇长堕睫。都只为、情深意切。欲报消息，无一句、堪愈愁结。
中台五题。石柱（外祖在南宫，七转名曹，镌记皆在）
郑谷（唐代）

暴乱免遗折，森罗贤达名。末郎何所取，叨继外门荣。
题唐昌尉廨足山楼三首
钱时（宋代）

夜犬无声彩棒闲，千岩万壑拥楼栏。
朝来更有西山好，爽气何妨拄笏看。
掩卷
寇准（宋代）

掩卷频秋望，无人共展眉。
残阳留古树，白鸟下寒池。
簪组心还倦，风骚志未衰。
登临一长叹，还失渭川期。
秋日酬王昭仪
汪元量（宋代）

愁到浓时酒自斟，挑灯看剑泪痕深。
黄金台愧少知己，碧玉调痕空好音。
万叶秋风孤馆梦，一灯夜雨故乡心。
庭前昨夜梧桐雨，劲气萧萧入短襟。
酬令狐相公庭前白菊花谢偶书所怀见寄
刘禹锡（唐代）

数丛如雪色，一旦冒霜开。寒蕊差池落，清香断续来。

思深含别怨，芳谢惜年催。千里难同赏，看看又早梅。
同年杨谨仲教授以诗庆予得郡次韵二首
周必大（宋代）

才气峥嵘早断鳌，诗豪不独酒中豪。
其谁代匠频伤斲，之子良庖却善刀。
莫叹广文官独冷，绝胜州郡职徒劳。
泮宫方采僖侯藻，高士休寻仲蔚蒿。
临江仙（上元）
马子严（宋代）

人意舒闲春事到，徐徐弄日微云。翠鬟飞绕闹蛾群。烟横沾酒市，风转落梅村。

岁事一新人半旧，相逢际晚醺醺。花间亭馆柳间门。克除风雨外，排日醉红裙。
东阳郭彦明挽章
吕祖谦（宋代）

小试威名盖一乡，卷藏韬畧付农桑。
传家签轴书盈幄，择婿簪缨笏满床。
置邑万家开兆域，送车千两塞康庄。
正须今代如椽笔，尽发潜光著石章。
圣人出
曹勋（宋代）

升太微，法璇玑。
辟紫宫，清九围。
甄符命以膺历，廓氛祲而建灵旗。
同车书之文轨兮，纳民物於雍熙。
怀歔歈
周去非（宋代）

白云近空山，清风动修竹。竹间何所有，曲涧声谷谷。

山迥何可穷，万里来悬瀑。昔有君子庐，清标谢王屋。

北山兹正高，邦君见良烛。吾党讵敢忘，封植此佳木。
冬至早起 其二
许及之（宋代）

百念消亡不动灰，犹怜云物拟登台。今秋幸自丰登甚，底事终朝隐隐雷。
过南阳
孙志祖（清代）

天低湖水阔，浩淼入空冥。帆影有时侧，风声不可听。

人家依浅岸，野艇狎浮萍。此地经过数，今疑到洞庭。
送似表弟还乡
李弥逊（宋代）

话别几年一月留，离歌还起楚江楼。
往来笑了蚁旋磨，得失顾予鱼中钩。
雍具且侯真戏事，冯唐已老盍归休。
凭君为扫筠庄榻，要着南来新白头。
沙门岛
宋无（元代）

孤屿压沧海，风涛直下危。
蛟人依蜃市，鱼女祭龙祠。
月黑悄牛财，波红蝶蝀垂。
登临有奇观，感慨但言诗。
春雨
李商隐（唐代）

怅卧新春白袷衣，白门寥落意多违。
红楼隔雨相望冷，珠箔飘灯独自归。
远路应悲春晼晚，残宵犹得梦依稀。
玉珰缄札何由达，万里云罗一雁飞。
月屋
缪鉴（元代）

一室虚明万境宽，水晶帘映下兰干。
不从此处逢仙子，争信人兰有广寒。
梅影夜窥霜镜满，桂香秋吸酒台乾。
客来试兰推敲字，笑指湖光上下看。
寄方仲远山人初识兼简刘真白空不空上人
叶颙（元代）

一见丰标许不凡，齐梁声律晋清谈。淡如凉月生岩树，莹似骊珠映石潭。

二子形容尤酝藉，独夫鬓发已䰐鬖。何当共访烟霞子，共话前三与后三。
郇公厨语
佚名（唐代）

人欲不饭筋骨舒，夤缘须入郇公厨。
偈颂一百一十七首 其一一一
释绍昙（宋代）

浴乎沂，舞雩归。道存目击，乐以忘机。嗟叹奔驰途路客，抛家失业有谁知。

杜鹃啼出血，劝得几人归。
上同州使君伯
王昌龄（唐代）

大贤本孤立，有时起丝纶。
伯父自天禀，元功载生人。
代宋州将淮上乞师
耿湋（唐代）

唇齿幸相依，危亡故远归。身轻百战出，家在数重围。

上将坚深垒，残兵斗落晖。常闻铁剑利，早晚借馀威。
冬日放言二十一首 其三
张耒（宋代）

风雨连江气，十月如深冬。坐曹日暮归，密室温炉红。

惨惨庭下日，骚骚窗外风。三杯容我醉，万事听天工。
题汪季路所藏李伯时飞骑斫鬃射杨枝及绣毬图二首 其一
杨万里（宋代）

虎夫驰射殿西偏，一箭穿毬不再弯。飞骑新图天上本，龙眠偷得到人间。
烛影摇红（灯夕玉照堂梅花正开）
张鎡（宋代）

宿雨初干，舞梢烟瘦金丝袅。嫩云扶日破新晴，旧碧寻芳草。幽云兰芽尚小。怪今年、春归太早。柳塘花院，万朵红莲，一宵开了。

梅雪翻空，忍教轻趁东风老。粉围香阵拥诗仙，战退春寒峭。现乐歌弹闹晓。宴亲宾、团圞同笑。醉归时候，月过珠楼，参横蓬岛。|<柳塘、花院、现乐，皆家中堂名也>|
青玉案
曾觌（宋代）

乘鸾影里冰轮度。秋空净、南楼暮。袅袅天风吹玉兔。今宵只在，旧时圆处。往事难重数。

天涯几见新霜露。怎得朱颜旧如故。对酒临风慵作赋。蓝桥烟浪，故人千里，梦也无由做。
促织
梅尧臣（宋代）

札札草间鸣，促促机上声。
织女夜中起，明河檐外横。
一丝不入杼，疏密工未精。
岂知天孙巧，衣脱六铢轻。
人间唯贵重，暗虫休催成。
别两绝
邵雍（宋代）

赏花高阁上，负约罪难回。
若许将诗赎，何时不可陪。
次仪父春日草韵一首
彭汝砺（宋代）

一室浮尘外，重门翠岭坳。愧非南土秀，辄继竹林交。

共喜逢佳南，狂游过碧郊。绿垂溪柳线，红舞野花梢。

历乱禽相语，芊茸草渐包。赏心须载酒，席地不诛茆。

野眺幽欢入，羁穷旧恨抛。川原真胜境，鸡黍亦嘉肴。

清唱溪泉激，虚谈佩玉敲。醉肠波浩荡，锐气虎炰炰。

天子今尧舜，吾门岂许巢。亨途行决矣，何必俟占爻。
写怀
龙辅（宋代）

初听莺声又燕声，年华不待使人惊。
桂花开遍门还掩，风自清时月自明。
减字木兰花·乱魂无据
李之仪（宋代）

乱魂无据，
黯黯只寻来处路。
灯尽花残，
不觉长更又向阑。
几回枕上，
那件不曾留梦想。
变尽星星，
一滴秋霖是一茎。
游洪山馆
张埴（宋代）

山行成兴尽，泥饮得情亲。
五月瓜盘美，殊乡雨话真。
青云生此屋，白发长吾人。
阑外浮图立，堂堂似上宾。
坚顽
陆游（宋代）

小市朝行药，明灯夜读书。
虽殊带箭鹤，要是脱钩鱼。
有饭已多矣，无衣亦晏如。
坚顽君勿怪，岂失遂吾初。
有感
舒岳祥（宋代）

风雨翛翛花事阑，余寒迤逦麦秋天。
一春不见飞蝴蝶，几夜安秋叫杜鹃。
林外画眉谁妩媚，花间绣眼自便翾。
上林不家嘤鸣否，此日春归一黯然。
华亭百咏·石兽
许尚（宋代）

刻凿知何谓，弥年亦有神。
宵行无足怪，一吼已惊人。
江渎泛舟和吴中复韵
雍方知（宋代）

火老金柔尚伏藏，快风收雨送新凉。人随竹马来方盛，酒入莲新特地香。

春草与谁占梦句，白云空自颂觥觞。欲知此日公之乐，正喜西城息亢阳。
叙旧游寄栖白
李洞（唐代）

老着重袍坐石房，竺经休讲白眉长。省冲鼍没投江岛，

曾看鱼飞倚海樯。晓炙冻盂原日气，夜挑莲碗禁灯光。

吟诗五岭寻无可，倏忽如今四十霜。
庆元二年皇后册宝十三首 其六
郊庙朝会歌辞（宋代）

袆帟流光，沙祥增衍。编玉镂德，螭金溢篆。粹猷藻黻，徽文华显。

二南声诗，于时昭阐。
经旧游（一作怀真珠亭）
温庭筠（唐代）

珠箔金钩对彩桥，昔年于此见娇娆。香灯怅望飞琼鬓，

凉月殷娇碧玉箫。屏倚故窗山六扇，柳垂寒砌露千条。

坏墙经雨苍苔遍，拾得当时旧翠翘。
麒麟颂
薛综（两汉）

懿哉麒麟，惟兽之伯。政平觌景，否则戢足。德以卫身，不布牙角。

屏营唐日，帝尧保禄。委体大吴，以昭遐福。天祚圣帝，享兹万国。
苦寒三首
杨万里（宋代）

添尽红炉著尽衣。一杯方觉暖如痴。
人言霜後寒无奈，春在瓮中渠不知。
板桥和题壁原韵 其一
陈田（清代）

惜别匆匆折柳条，东风几度客魂销。君来我去分明记，瘦马驮诗过板桥。
水龙吟 予始赋睡词，诸公赓和三十余首。一
白朴（元代）

园旧游，因感其事，复用前韵。万金不买青春，老来可惜欢娱地。有时记得，江楼深夜，解鞍留寐。兰焰喷虹，宝香薰麝，玉醅＊蚁。更谁能细说，当年风韵，江瑶柱、荔枝味。漂泊江湖万里，渺难寻、采菱拾翠。何心更到，折枝图上，卖花声里。蓬鬓刁骚，角巾欹堕，枕书聊睡。恨匆匆未办，莼鲈归棹，又秋风起。
牧牛庵
王润生（清代）

凤毛继起乐投篸，清福林泉享一庵。此日真成牛砺角，铜铺草没牧童探。
喜迁莺 清明
高濂（明代）

禁烟时序，喜红尘紫陌，花鲜柳软。迁莺学语，客燕初来，丽日暖烘人面。

金驮宝勒争驰，画阁珠帘尽卷。最好是，芳草醉裀，桃花歌扇。

相劝。载壶觞，弄水寻山，镇日闲留恋。狂蜂浪蝶，栖香宿雾，摩弄绿嫞红倦。

况是韶光易改，那更雨愁风怨。尽今番，日日向花林，沉酣芳宴。
献钱塘县罗著作判官
杜荀鹤（唐代）

还乡夫子遇贤侯，抚字情知不自由。莫把一名专懊恼，

放教双眼绝冤仇。猩袍懒著辞公宴，鹤氅闲披访道流。

犹有九华知己在，羡君高卧早回头。
终风行
周麟之（宋代）

北风驾寒万窍号，声如八月江上涛。
又疑大鹏上青霄，南溟水击抟扶摇。
昆阳阵败虎豹嗥，撼城飞瓦千兵逃。
焚轮夜起狂终朝，直忧卷屋掀重茅。
我居门巷如荒郊，衾无缱罽裘无羔，
苦寒猎猎吹缊袍。笑引藤樽漱浊醪，
不妨高卧醉陶陶。梦骑天马腾长飚，
睥睨玉台阊阖高。风声诗兴两斗家，
醉中一扫白云谣。
證道歌 其四十一
释印肃（宋代）

镜里看形见不难，徒劳渡水与登山。演若达多头不失，狂怖自歇快平生。
轮台歌奉送封大夫出师西征
岑参（唐代）

轮台城头夜吹角，轮台城北旄头落。
羽书昨夜过渠黎，单于已在金山西。
戍楼西望烟尘黑，汉军屯在轮台北。
上将拥旄西出征，平明吹笛大军行。
四边伐鼓雪海涌，三军大呼阴山动。
虏塞兵气连云屯，战场白骨缠草根。
剑河风急雪片阔，沙口石冻马蹄脱。(雪片阔 一作：云片阔)
亚相勤王甘苦辛，誓将报主静边尘。
古来青史谁不见，今见功名胜古人。
题朱麋君舍人鉴成焦山酣睡图四首 其四
张之洞（清代）

汀州春草绿芊绵，又见承平选胜年。西掖门前绫被里，悬知流梦过江天。
独坐
杭澄（清代）

久坐不觉暝，罗衣怯晚风。远星随月后，孤屿入云中。

归鸟争栖树，浮烟欲蔽空。天涯一长望，怀思正无穷。
车中吟
王嘉诜（清代）

黄犊上阪不得息，苍鹰啄泥长苦饥。秋原四顾惨白日，茫茫使我中心悲。

我驱单车来，落拓走燕赵。市上今无击筑人，高歌呜咽谁同调。

道逢乞食儿，脱剑赠之聊一笑。北风浩浩吹桑乾，洪潦没辙行路难。

村庐漂尽禾黍槁，嗷嗷鸿雁声嘶酸。谁家少年解行乐，金丸如雨弹黄雀。
静心堂
史尧弼（宋代）

曲士怀轩裳，铢寸较得失。
纷纭战宠辱，矛盾相撞抶。
大方惟达人，天游寄虚室。
卷舒傥由己，出处要无必。
时来作砭针，一起当疗疾。
时去收龙蛇，夭矫自超逸。
隐见了无碍，妙迹那可诘。
我公天人姿，宿有补天术。
心缘静见理，心静与天一。
当年风雨会，黄道宾出日。
乾坤方疮痍，涂炭入忧恤。
神锋指幽燕，酋领将斧鑕。
世数有长消，忽忽谢簪绂。
归来卧林薮，道自无伸屈。
庆堂示馀彦，亲洒银笔述。
聊遗郢人斤，千载斫妙质。
定应山水观，中与胸趣匹。
仰看衡云飞，云静山崪嵂。
俯盼湘流水，舟楫空荡潏。
可怜天东北，狼烟暗郁律。
神州见苍莽，悲风为萧瑟。
再拜愿有期，经纶勿韬郁。
天心酌民言，讼再调鼎实。
风霆驱八荒，游戏须一出。
舟中午睡
杨万里（宋代）

一叶摇无定，昏然妙思通。
化为漆园蝶，飞入大槐宫。
有酒相勾引，无茶作寇戎。
平生眠不足，还债橹声中。
春日出苑游瞩（太子时作）
李隆基（唐代）

三阳丽景早芳辰，四序佳园物候新。梅花百树障去路，

垂柳千条暗回津。鸟飞直为惊风叶，鱼没都由怯岸人。

惟愿圣主南山寿，何愁不赏万年春。
兜率寺
边中宝（清代）

清磬声声彻，悠然夜未分。山高迟见月，竹密静留云。

色相岩间石，空明水面纹。立身尘坌外，思共鹤猿群。
挺山道中早行有感二首
强至（宋代）

晨兴事行役，寸禄此时轻。
扑面风霜紧，隔林鸡犬鸣。
遥天分淡色，残月露微明。
便欲投簪去，无田可力耕。
留别故城士民四首 其二
夏诒垣（清代）

犹忆来时霜在荆，冰心自共肃霜盟。并无琴鹤随清献，漫敢弦歌起武城。

比户但期能乐业，覆盆犹虑有冤声。粗官三已原吾份，愧对斯民谬爱情。
许市罩鱼
周弼（宋代）

网边分得尾纤纤，腥却莼丝莫厌嫌。
自有野人相料理，柳阴茅店一包盐。
夜坐三绝句 其二
李纲（宋代）

平生最喜夜看书，人静心閒乐有馀。识尽古人兴废事，何如一枕梦华胥。
元举叔莲花
杨万里（宋代）

不著芙蓉近路栽，菰蒲深处却花开。
晚香特地清人骨，多谢西风得得来。
次韵和唐公北使途中见寄二首
韩维（宋代）

文史平居乐，尘埃少别心。
都门开柳色，樽酒驻车音。
汉节光华远，春风藻思深。
一闻传丽句，清兴霭盈襟。
怀马教授二首 其一
罗蒙正（元代）

陈编落落韦三绝，浮世茫茫海九环。经济功成疏傅老，汉庭前日得身还。
送十影上人入丹霞 其二
何绛（明代）

莫愁离别处，霜叶向人飞。有寺虽初到，无家只当归。

听钟随午食，闻雁绽寒衣。羡尔耽幽寂，浮生事总非。
瀛洲亭新水观游鱼
韩日缵（明代）

署西閒亭清且僻，俯临芳沼通太液。晚来凉雨涤炎嚣，添得波太漾新碧。

一泓如镜扬文漪，鲜鳞相逐何参差。穿蘋大小时跳泳，戏藻先后如追随。

翳然林水兴欲展，一往会心宁在远。纵子非我我非鱼，鱼我相忘乐自如。

那知寻丈烟波外，尚有江湖万顷馀。
游武夷九曲僭用文公先生韵赋棹歌十首 其一
黄仲昭（明代）

我来九曲访仙灵，积雨初收天气清。旧日虹桥无觅处，依然山色与溪声。
乾道七年恭上太上皇帝太上皇后尊号十一首
佚名（隋代）

元祀介福，孰绥孰将。
归于尊亲，孝哉君王。
载镂斯乐，载琢斯章。
得名得寿，如虞如唐。
偈颂一一二首 其七
释清远（宋代）

一与山门作境致，见者顿超无学地。二与后人作标榜，凡圣悟迷皆一样。

若是丛林向上关，有人踏著喜无量。
花烛辞调张子和比部纳姬姬静海人 其二
孙原湘（清代）

银烛生花漾翠屏，桃枝扇底玉珑玲。一双同应天边宿，郎是郎官妾小星。
送僧归华山
贯休（唐代）

心枯衲亦枯，归岳揭空盂。七贵留不住，孤云出更孤。

烧灰犹汤足，雪片似黏须。他日如相觅，还应道到吴。
至节蒋颖叔见召以病不赴
韦骧（宋代）

一阳潜复自黄宫，难变霜髯作少容。方伯以时均宴衎，野人不幸困龙钟。

望尘修敬惭无及，举白承欢恨莫供。但有诚心腾善颂，愿随寿斝祝椿松。
山耕叟
韦应物（唐代）

萧萧垂白发，默默讵知情。独放寒林烧，多寻虎迹行。

暮归何处宿，来此空山耕。
益睡
章甫（宋代）

主人颀然腰十围，一官会计同游嬉。开轩环坐只图史，锦囊富有惊人诗。

迩来万事不挂口，世情尽付鼻中吼。便腹无妨弟子嘲，著鞭未落少陵后。

纷纷逐臭皆群儿，我正黑甜曾未知。鸡虫得失何足较，是身且卧黄琉璃。

博山生云香断续，当午清风度修竹。门前吏立雁鹜行，童奴摇手眠方熟。

梦中了了欲何乡，宁复蘧蘧栩栩忙。寒泉洗耳石砺齿，主人家住庐山傍。

他时但取青毡旧，归作春秋同社友。北窗槃礴上羲皇，秫田多种酿壶酒。

奉太夫人千百年，兄弟对床听雨眠。
挽李平仲二首 其二
王质（宋代）

穷达皆昨梦，死生同一波。幻身非我有，薄俗奈渠何。

霜树柯茎少，江湖洲渚多。老来不禁泪，未忍过怀坡。
予赋雁湖诗蒙友社诸文继声不一辄复自和四首
李壁（宋代）

比屋弦歌说此间，诗来清似玉潺潺。
论交有道须簪盍，经世无潺敢辄环。
剡上最怜分一曲，海边空自说三山。
谁能伴我湖亭宿，夜静遥占斗柄閒。
句 其四十九
高似孙（宋代）

斫雪蝤蛑鲙，生香茉莉杯。
谢所知
李咸用（唐代）

狂歌狂舞慰风尘，心下多端亦懒言。早是乱离轻岁月，

谁能愁懒过朝昏。圣朝公道如长在，贱子谋身自有门。

却愧此时叨厚遇，他年何以报深恩。
题严陵钓台 其一
崔华（清代）

功名莫后人，云台已㛹娟。生不能封侯，何当故人怜。
秋夜
姚勉（宋代）

明明月影带河流，雁在天边鹤在洲。
四壁蛩催幽梦觉，满囊萤助读书油。
金茎露点三更冷，银汉星移万里秋。
醉倚不堪回首处，双清风月尽淹留。
解连环 题斜倚熏笼卷子
黄钧宰（清代）

铜壶静数，正霜浓鸳瓦，花停羯鼓。倦星眸，轻拨沈香，愿娜双烟，化成一缕，脉脉春融。

晕玉体，红侵眉妩。待蒙又怕，梦里这情，露与鹦鹉。

平阳有人歌舞，觉鬟低袖亸，纤手慵举。天付与，绝世花颜。

便倚玉无人，冰心自许，甚事低徊。尽一晌，温香领取，莫思量，隔楼弦管，遥天笑语。
美女篇
傅玄（魏晋）

美人一何丽。颜若芙蓉花。一顾乱人国。再顾乱人家。

未乱犹可奈何。
送陆尧夫倅襄阳
张嵲（宋代）

我本江汉客，十年官到京。
君为三吴士，欻有南雍行。
风波眇沿泝，水陆幸俱平。
是邦虽毁顿，生聚今尚成。
矧君勤令德，足以惠遗氓。
井邑应非旧，长江如故清。
岘山虽已赭，遗记尚纵横。
假日当访古，兵厨宜细倾。
客心终惮远，归意欲遐征。
郁纡怀土念，去往游子情。
待君成政日，繄我契归耕。
送别南归路，复班三岘荆。
离居何以慰，日夕伫休声。
蝶恋花·碧落秋风吹玉树
晏几道（宋代）

碧落秋风吹玉树，
翠节红旌，晚过银河路。
休笑星机停弄杼，凤帏已在云深处。
楼上金针穿绣缕，
谁管天边，隔岁分飞苦。
试等夜阑寻别绪，泪痕千点罗衣露。
春景 鸟散馀花落
刘辰翁（宋代）

风雨欺人后，枝头已自疏。鸟啼因散去，花落是惊馀。

冲雨知何因，流声已瞥如。不应红颤雨，犹似暗沾裾。

青子疑弹雀，红桃借网鱼。开元宫更远，王母寄谁书。
崧高诗为九江赵使君寿
杨冠卿（宋代）

旱既太甚，以祈甘雨。
零雨其濛，介我稷黍。
鹧鸪天·准拟关门度一秋
丘崈（宋代）

准拟关门度一秋。强扶衰病起相酬。不辞酩酊还吹帽，自笑鬅鬙怯露头。江日晚，更迟留。争传五马足风流。论车载酒浑闲事，著笼藏花说未休。
静夜
晁说之（宋代）

此身飘荡久，静夜得幽情。
月色随窗尽，泉声到枕轻。
老夫方读易，稚子莫谈兵。
似说归期近，嵩阳学自耕。
次韵吴明叟集鹤林五首 其三
汪藻（宋代）

临分更携手，坐听烟钟声。斜阳有底急，不贷四窗明。
题华严境
韩淲（宋代）

游目贝叶书，究竟华严境。当年寓名心，观者要深省。
和陶停云四首
苏轼（宋代）

飓作海浑，天水溟蒙。
云屯九河，雪立三江。
我不出门，寤寐北窗。
念彼海康，神驰往从。
寄题喻叔奇国博郎中园亭二十六咏 其八 荼蘼洞
杨万里（宋代）

旧绕新萦绿万蟠，架馀篱剩复垂栏。先生醉帽堆香雪，知自荼蘼洞里还。
无相颂
慧能（唐代）

心平何劳持戒，行直何用修禅？恩则孝养父母，义则上下相怜。

让则尊卑和睦，忍则众恶无喧。若能钻木取火，淤泥定生红莲。

苦口的是良药，逆耳必是忠言。改过必生智慧，护短心内非贤。

日用常行饶益，成道非由施钱。菩提祇向心觅，何劳向外求玄。

听说依此修行，天堂祇在目前。
道夫惠诗为和五首 其一
李处权（宋代）

饭已抄云子，杯仍致曲生。青梅方弄色，黄鸟已无声。

世态穷尤见，吾心老更明。从来文字饮，意不在倾城。
狗子无佛性
释心道（宋代）

狗子佛性无，老蚌吐明珠。
西川鸣杜宇，江南啼鹧鸪。
别后寄吕子进
张载（魏晋）

篱鷃云鹏各有程，匆匆相别未忘情。
恨君不在篷笼底，共听萧萧夜雨声。
真止堂
吴芾（宋代）

我有虚堂号真止，坐来万虑清如水。
君今更以止名堂，想见了无尘念起。
剑画此诗于襄阳雪中
吕岩（唐代）

岘山一夜玉龙寒，凤林千树梨花老。

襄阳城里没人知，襄阳城外江山好。
妙赏亭
祁彪佳（明代）

寓山之胜，不能以寓山收，盖缘身在山中也。子瞻于匡庐道之矣。此亭不暱于山，故能尽有山，几叠楼台，嵌入苍崖翠壁。时有云气往来缥缈，掖层霄而上。仰面贪看，恍然置身天际，若并不知有亭也。倏然回目，乃在一水中激石穿林，泠泠传响，非但可以乐饥，且涤十年尘土肠胃。夫置屿于池，置亭于屿，如大海一沤然。而众妙都焉，安得不动高人之欣赏乎！
送林志尹谒选之京时予将入燕
徐熥（明代）

数声南雁叫秋烟，路指交河北到天。鸡送边城霜后角，马惊沙碛雪中鞭。

贫来远道亲雄剑，老去长安索俸钱。我已藏名燕市久，相寻休向酒垆前。
丁酉仲冬即景十六首 其十 松径云深
叶颙（元代）

数片和烟裹石苔，空林长惹鹤猿猜。天风吹度长松下，僮子殷勤扫不开。
残腊独出二首
苏轼（宋代）

江边有微行，诘曲背城市。
平湖春草合，步到栖禅寺。
堂空不见人，老稚掩关睡。
所营在一食，食已宁复事。
客来岂无得，施子净扫地。
风松独不静，送我作鼓吹。
郢州赠别王八使君
白居易（唐代）

昔是诗狂客，今为酒病夫。强吟翻怅望，纵醉不欢娱。

鬓发三分白，交亲一半无。郢城君莫厌，犹校近京都。
睢阳五老图
胡瑗（宋代）

始同优烈晚同间，五福俱全戴角冠。
典午山河遵大道，调元宗社对穷桓。
羌夷谁敢窥中夏，朝士猜疑畏岁寒。
肱股赓歌遗韵在，惟吾后进祗膺看。
次韵政老夜坐有怀
王洋（宋代）

客行犯萧条，物态如寒冰。
借问松窗人，久客将何营。
答言慕幽禅，怀抱彻欲清。
当年困流俗，鑽纸如痴蝇。
一朝脱尘纲，决若飞鸟惊。
斋盂趁后辈，卧氎陪老生。
从兹辈行间，往往推先鸣。
此道本无学，精粗不可评。
忽然辨疆哉，独得分专城。
物外怀抱好，醒来毛发轻。
馀事不着意，自然造纯精。
怜君生卑微，也缚利与名。
持身抱馀恨，写物多遁情。
以此游世间，心虑何由平。
再拜谢师言，得闲频寄声。
还丹复命篇 其二十六
薛道光（宋代）

几年勤苦觅仙俦，不做神仙未肯休。缘合自然成大道，岂教凡辈觅踪由。
如梦令
吕采芝（清代）

楼上翠帷怕卷。满目春光难看。屈指记前情，争禁寸心不转。

肠断。肠断。蜂蝶漫来庭院。

怪煞物华似旧。又到伤心时候。乍暖更还寒，不许愁人不过。

消瘦。消瘦。侬共影儿两个。
园中十首 其四
唐时升（明代）

居贫不学俭，居卑不学恭。末流多忧患，如在枳棘丛。

我生何不辰，少小遘闵凶。家贫自力作，岁入方下农。

岂无当世志，凤鸟不可逢。沟壑常在念，自比冶家佣。

里中诸故旧，不厌相过从。朝欢或列鼎，夕宴时鸣钟。

心知非其分，临乐独冲冲。常恐诸子辈，耳目艳纤醲。

忘其贫且贱，放志以雍容。勉思庶人职，聊用蔽寒宗。
荆溪道中四言送僧
孙觌（宋代）

老蚕上薄，倦鸟投林。牛闲人卧，荠麦交阴。孤舟纵横，绿涨一寻。

好风徐来，清和满襟。举杯属影，伴我孤斟。老矣钟仪，尚操楚音。

高山流水，寓此琴心。上人问我，何念之深。
【双调】寿阳曲　四时
吴西逸（元代）

传心素，托简书，问春归欲归何处？送春词不题风共雨，止埋怨落花飞絮。
贪新酿，趁晚凉，笑相呼凭肩歌唱。最多情女郎心外想，打鸳鸯采莲湖上。萦心
事，惹恨词，更那堪动人秋思。画楼边几声新雁儿，不传书摆成个愁字。年华尽，
腊味醇，睡不温晓寒成阵。折梅花不传心上人，村煞我陇头春信。　咏所见
人如玉，鬓似云，动春心半含娇俊。近装奁懒将花貌匀，旋窝儿粉香成晕。　酒散
旗亭散，歌韵歇，暖风轻柳摇台榭。杏花墙夕阳春去也，马蹄香宝鞍敲月。　效香奁体
惚蝉鬓，怯镜鸾，雁声寒不禁肠断。碧纱窗夜长鸳梦短，怕黄昏一灯相伴。
明月棹孤舟 送周干夫之包山
李符（清代）

采药名山移棹去。竟不待、石邮风住。缥缈无双，洞天第九，真胜一拳秦驻。

带水频年离别苦。况千里、具区涛怒。角里村深，毛公坛冷，从此是相思路。
满江红 四用回韵贺几士兄纳姬
陈维崧（清代）

桃叶桃根，把双桨、亲迎邻邑。记住在、香街直下，画桥斜北。

扶下铜舆雅鬓妥，贮来绡槛莺啼急。晕桃痕、注靥道胜常，羞郎揖。

绣架亸，鸳针缉。红浪皱，鸾衾湿。学夫人举止，漫嫌生涩。

春懒一床和月捧，新娇半搦从天拾。怪新词、艳粉恰盈箱，閒情集。
登通山阁有怀寄呈同人
文彦博（宋代）

小阁登临春暮时，绮栏飞闼映游丝。莺喧曲槛韩冯树，藓晦幽庭贡禹綦。

闲对碧云吟桂水，狂思长袂宿兰池。徘徊望断江边客，采得瑶华寄与谁。
蝶恋花·早岁腾身隮辇路
魏了翁（宋代）

早岁腾身隮辇路。秋月春风，只作浑闲度。手挟雷公驱电母。袖中双剑蛟龙舞。如此壮心空浪许。四十明朝，忍把流年数。又过一番生日去。寿觞羞对亲朋举。
金刚随机无尽颂 其四 无为福胜分第十一
释印肃（宋代）

得福胜河沙，这里又勾加。亦无所得故，菩提萨埵耶。
春日游罗敷潭
李白（唐代）

行歌入谷口，路尽无人跻。攀崖度绝壑，弄水寻回溪。

云从石上起，客到花间迷。淹留未尽兴，日落群峰西。
恋梅
赵时韶（宋代）

月下敲推夜未央，青鞋冷透不知霜。儿童促我且眠去，画在床屏亦有香。
华下对菊
司空图（唐代）

清香裛露对高斋，泛酒偏能浣旅怀。
不似春风逞红艳，镜前空坠玉人钗。
和许正卿见怀原韵
李结（宋代）

蛮荒镫月送生涯，上国江山照物华。方恨南昌违北斗，翻令西子羡东家。

劳人身世皆樯燕，盖代功名亦盏蛇。待与吾师听流水，成连会泛海天槎。
洗兵马
朱培源（清代）

妖旗夜落蚩尤星，炮声怒卷飞雷霆。倒泻海水浴泰岱，万里净扫烽烟清。

我朝乂安二百载，列圣继轨开承平。拓地远置日南郡，受降更筑天西城。

地大物博孽芽伏，草泽乃有奸民生。汉家厄运际阳九，赤径青犊交横行。

殷忧自古启明圣，商宗恭默成中兴。今皇嗣位圣神武，扛鼓一奏人皆惊。

深宫撤膳忧社稷，彤廷简钺求贤英。朔方九道会义旅，招讨四面开行营。

天戈所指贼氛息，跳梁小丑敢纵横。前年王师下淮甸，崇朝瘴雾收金陵。

三吴士女获安枕，如出水火衽席登。捻匪豕突未知悔，负恃爪距犹狰狞。

皇心赫怒敕将帅，务穷巢穴犁其庭。已遣萧相领财赋，复移光弼麾旗旌。

六师大举入兖沂，不惜赏赍倾金缯。军心凫藻气百倍，如汤沃雪海浇萤。

昨闻露布驰驿骑，逆徒果见天诛撄。贝州生缚王则献，稿街斧钺申常刑。

首恶就戮胁从散，青齐氓庶均安生。捷音朝达百官贺，上殿万寿争称觥。

告成郊庙荐礼乐，叙次勋力酬功名。金瓯一统更无缺，梯航山海来赆琛。

珠囊晖丽烛寰宇，妖鸟永绝罗平声。野人喜剧不成寐，坐视天狗潜无形。

银河熠熠耿千丈，安得手挽洗八纮。长使宇宙不见兵，子孙世世安樵耕。
雪后楼望
方回（元代）

健走看肥马，饥号念冻乌。
聊须辟窗户，何敢犯泥涂。
枯木痴如死，遥山淡欲无。
寒天古城人，谁共醉澄湖。
金陵南数十里江心烈山崒然特起犹金山也家人
晁补之（宋代）

山如浮玉一峰立，江似海门千顷开。
我欲此中成小隐，莫教山脚有船来。
出门行
曹家达（清代）

白日未出天陨霜，北风驱雁秋草黄。主人暇日不得意，鞭丝在手衣在箱。

送君出门马行疾，关山不见林木长。劝君客中免烦忧，莫遣朱颜坐凋丧。

及时垂念小儿女，归来衣绣照容光。
嵩阳书院送窦敏修先生
耿介（清代）

古道于今叹《式微》，临歧执手更依依。山灵似有留行意，一片停云久不飞。
咏史
郑懋纬（明代）

仲连蹈东海，子房托赤松。奇策既已奏，何不终三公。

富贵固所愿，明哲在保躬。文叔为天子，羊裘潜孤踪。

轩冕世所艳，宁甘富川翁。念彼千载人，抗志罕所同。

冥鸿自高飞，焉能羁樊笼。
十二月二十九日雪三首 其三
赵蕃（宋代）

蔽天才集雨，动地忽惊风。苧絮潜加力，杯觞稍费功。

山川相映发，竹树失青葱。幼质知难久，茅檐溜已通。
寄右史李定言（许浑集寄李定言律诗第二三联即此四句）
姚合（唐代）

才归龙尾含鸡舌，更立螭头运兔毫。

阊阖欲开金漏尽，冕旒初坐御香高。
白门柳
杨维桢（元代）

步出白门柳，闻歌金缕衣。
事生不事死，曩誓今已遗。
空负地下心，百年以为期。
向来媒佻鸠，宁为今日思？
和李伯时韵送行七首
曹勋（宋代）

老病衰残得养闲，语离可复对秋山。
只应今夜相思梦，同渡江云水石间。
生查子
赵彦端（宋代）

新月曲如眉，未有团圆意。红豆不堪看，满眼相思泪。

终日擘不穰，人在心儿里。两朵隔墙花，早晚成连理。
再过雁山三绝 其一 大龙湫
王十朋（宋代）

龙大那容在此湫，银河得得为飞流。好乘风雨昂头角，直到天池最上头。
雪中忆昔五首
方回（元代）

忆昔浮蛆醉玉醅，天寒一日饮千杯。
危楼拥妓临晴雪，联马呼僧认野梅。
岂料暮年纫败絮，尚容永夜画残灰。
间关幸脱干戈死，落魄佯狂自可哀。
代吴守与赵侯为寿
刘过（宋代）

文伟当年记鄂城，崎岖蜀道播英声。
何如衣锦粉榆社，卧护元戎十万兵。
和叔夏水仙时见於宣卿坐上叔夏折一枝以归八
胡寅（宋代）

洒然仙意指虚无，罗袜凌波定不如。
织女未忘银汉会，空烦浊水映清渠。
盖稀之作乌程县
韩淲（宋代）

十年重入长安市，常把西林倒载人。少为弦歌看抚字，莫须杯酒话酸辛。

三贤久觉两无有，千首何如一已真。秃发顾予皆老矣，朝家更化孰知津。
元日试笔柬同社七子
张萱（明代）

晴开高阁坐氤氲，綵笔凌霄染五云。隔岸柔风匀槛柳，半帘新雨湿阶芸。

玉衡甲应三元历，银汉魁联七曜文。欲问明年花信好，今朝春色且平分。
望仙
罗邺（唐代）

千山垒土望三山，云鹤无踪羽卫还。若说神仙求便得，茂陵何事在人间。
风
司马光（宋代）

陇首红旌急，樽前悴幕重。
林端翻远刹，花外转疏钟。
夜寂清机发，春阑别意浓。
如何玉琴韵，并欲在青松。
听崇德君鼓琴
黄庭坚（宋代）

月明江静寂寥中，大家敛袂抚孤桐。
古人已矣古乐在，彷佛雅颂之遗风。
妙手不易得，善听良独难。
犹如优昙华，时一出世间。
两忘琴意与己意，乃似不著十指弹。
禅心默默三渊静，幽谷清风淡相应。
丝声谁道不如竹，我已忘言得真性。
罢琴窗外月沈江，万籁俱空七弦定。
画花歌与曾舜贤
赵崇嶓（宋代）

小曾与花为莫逆，梦作花神住花国。
分将天巧入画图，花不役君君自役。
东风一夜入芳丛，春在烟尘雾雨中。
披香阅红会花趣，工与造化相流通。
闭门三月芳事退，马嵬春泥葬香佩。
临邛道士神不灵，约束丹青驻光彩。
朱门种花锦作窠，画花绝少种花多。
百金花价千画，羞死当年郭橐驼。
楚游歌赠顾季狂
王世贞（明代）

季狂两脚健于鹘，踏遍中原头未雪。归来细君席尚冷，揖予又未青山别。

人生好游可柰何，洞庭潇湘秋欲波。秋风萧萧楚游子，若为楚舞吾楚歌。

峨舸大艑向荆州，铜鞮女儿踏不休。宜城酒满三百斛，烂醉来登黄鹤楼。

君莫问鹦鹉洲，滔天白浪谁能识。君莫问太傅宅，过头青草无遗迹。

武陵桃花纵自春，其人往往多沈沦。羊家开府汝府主，有足那令驱避秦。

兰台大王风，倏忽无定向。巫峡神女云，却堕沧波上。

唯有衡岳赤，帝主祝融峰，太岳黑，帝主真武宫。呼吸神爽与天通，頫视尘世如蠛蠓。

季狂子，遨游二帝间，其乐不可言。手持绿玉杖，夜叩黄金门。

称渴求沆瀣，跪翻洗头盆。顾扫石壁，淋漓墨汁。搏弄元化，真宰为泣。

季狂子，闻汝昔时游武夷，青鞋皂帽浓髭眉。醉骂紫阳师，尽挥橐中赀。

众谓鹤背公，或云狐父儿。季狂子，丈夫踪迹毋太奇，太奇往往来人疑。

何如还家共父老，看放黄犊春郊耔。
孔周翰挽词三首 其三
孔武仲（宋代）

晚岁班朝列，光华动士林。家风当冠豸，官序正腰金。

霄汉亨衢浅，膏肓积沴深。凄凉哭门馆，笑语尚馀音。
一峰亭为乡同年方世元尊甫侍御作
陈琛（明代）

松竹交青远映空，梅花时见白重重。小车花外开三径，高枕亭前见一峰。

独乐人应识司马，上床我已厌元龙。登临剩有平生屐，留与仙郎蹑旧踪。
次韵和岳醵饮西峰寺分韵成诗十四首见寄
陈著（宋代）

四坐诗成以成卷，醉舞者半歌者半。
薄云疏雨且早归，杜鹃自催鹤自怨。
捣药禽
释居简（宋代）

大药何年窃得灵，广寒去伴月长生。至今弱羽沾馀沥，犹作当时杵臼声。
閒居杂咏三十二首·审问
陈淳（宋代）

物理本不齐，杂然各异分。
参伍宁无疑，要在审所问。
夏夜二首
张镃（宋代）

天上星辰金玉棋，输赢何日是分时。
多应却笑张居士，绮语妄言无了期。
遍游桂林山岩
金武祥（清代）

未暇骖鸾信不诬，玉簪罗带路纡萦。
桂林山水甲天下，绝妙漓江秋泛图。
顾景蕃以诗乞西汉书于子公子公以奏议唐鉴遗之戏次其韵
张扩（宋代）

腹中图史自纷纶，况有新文似过秦。犹访汲书真好事，谬怜野鹜定痴人。

补亡疑是君过计，就读未妨吾卜邻。他日两家俱外府，断编遗简得终身。
留别义塾诸公
陆文圭（元代）

婆娑七十翁，已矣将焉求。
麋鹿违本性，一朝出林丘。
故园在何许，驾言东南游。
人才盛吴会，讲贯多儒流。
内顾衰朽质，汙渠映清沟。
坐有歌骊驹，将贻识者羞。
溽暑困朱夏，偃息时归休。
南窗小容膝，卧对红葵榴。
年华不我待，青镜照白头。
只今已后死，巨海吹浮沤。
诸君幸少壮，朂学追前修。
义宁产莼菜中秋大熟副以六绝送杨伯子 其四
曾丰（宋代）

赍芝自可侑仙斟，忌把鲜肥俗味侵。羹莼鲙鳞清浊混，季鹰犹未是知音。
古意六首
艾性夫（元代）

折柳系离船，船行柳条短。
赖有枝上花，飘泊随君远。
调笑令
李吕（宋代）

教醉里深。小梅破萼娇难似。喜色著人吹不起。莫将羽扇掩明波，滟滟光风生眼尾

眼尾。寄深意。一点兰膏红破蕊。钿窝浅浅双痕媚。背面银床斜倚。烛花先报今宵喜。管定知人心里。
楼上曲 其一
张元干（宋代）

楼外夕阳明远水。楼中人倚东风里。何事有情怨别离。低鬟背风君应知。

东望云山君去路。断肠迢迢尽愁处。明朝不忍见云山。从今休傍曲阑干。
斋居感兴二十首 其十六
朱熹（宋代）

西方论缘业，卑卑喻群愚。流传世代久，梯接凌空虚。

顾盻指心性，名言超有无。捷径一以开，靡然世争趋。

号空不践实，踬彼榛棘途。谁哉继三圣，为我焚其书。
立春前一日横岭铺见梅戏折一首
朱应登（明代）

不羡惊凡目，宁辞涧壑滨。古枝横卧水，香雪远寻人。

冒腊垂垂发，迎春故故新。径须愁遽别，邂逅且相亲。
起马塘隔崦树色
严遂成（清代）

不知山起止，弥望青无际。树亦若逃名，少同而多异。

微风一簸荡，海浪天吴戏。有时云欲归，万灶饙馏沸。

绝壑泉收声，业阴豹虎庇。忆昔苗搆乱，中可藏兵器。

行行日未晡，鼻尖森鬼气。
春送禅师归闽中
贯休（唐代）

春色满三湘，送师还故乡。穿霞逢黑yU，乞食得红姜。

大化宗门辟，孤禅海树凉。傥为新句偈，寄我亦何妨。
句
方夔（元代）

自郑有谋归华氏，舍湘无地托王琳。尔身不恤无埋地，此耻奚容更戴天。

春盘脆响供雷笋，夜焙芳鲜摘露芽。蚕老任眠催作茧，燕来新乳贺成家。

画角吹残低戍火，暮鸦横断远烟村。
有感二首
司空图（唐代）

自古经纶足是非，阴谋最忌夺天机。

留侯却粒商翁去，甲第何人意气归。

古来贤俊共悲辛，长是豪家拒要津。

从此当歌唯痛饮，不须经世为闲人。
读列女传
夏伊兰（清代）

我披《列女传》，怀古心长悸。忠孝节义风，罗列类略备。

闺阁垂师表，摹仿匪易易。幼读《女孝经》，晨昏殊自愧。

幸生贤女后，所学为何事。不见蓬户女，书史未睹记。

或投梭表洁，或奉匜养志。至性有馀师，殊途而一致。

况综三千年，供我精取弃。贤媛去今遥，精灵简策寄。

后先心印心，一一呼欲至。我辈工絮吟，聊以娱亲意。

大义重节孝，馀技通文艺。陶孟范犹存，曹庞型未坠。

千秋仰止情，盥薇一编肄。
送别韩虞部
王安石（宋代）

客舍街南初著巾，与君兄弟即相亲。
当年岂意两家子，今日更相同社人。
京洛风尘嗟阻阁，江湖杯酒惜逡巡。
归帆岭北茫茫水，把手何时寂寞滨。
盘洲杂韵上 扁舟
洪适（宋代）

非厌人间事，不携西子游。聊将去越意，指此作扁舟。
大江东去 其一 和东坡韵病起闲述
夏言（明代）

一卧经旬，喜百事无营，祇须药物。病起渺然思泽国，兴在黄楼赤壁。

五老烟空，九华云静，涛涌三山雪。长江如堑，阅来多少英杰。

却想江左风流，五陵豪贵，过眼春花发。屈指千年如一日，歘忽风休电灭。

对镜慵看，倚楼长叹，一任添华发。寸心炯炯，清觞坐引秋月。
大江东去·番禺居少楠先生溥遗稿题词
陈步墀（清代）

斯人著作，正终身坎壈，乃能如此。莫笑狂生难近也，世上真狂有几。

仰屋愁穷，长门赋值，豪赠当炉妓。天生才调，千金散尽来耳。

想见昔日临池，屈香宋艳，名下无余子。一此怀中投桂去，落落谁堪知己。

憎命文章，依人剑铗，不改心如水。于今论定，公卿输与寒士。
无奈何 其二
徐积（宋代）

无奈何兮无奈何，失之哀兮得之歌。巧拙其閒不容寸，得失相去能几何。
赠康庄马太史游浮丘诗 其六
韩上桂（明代）

宿雨压枝头，薰风晚更柔。香从阆苑拂，彩借卿云浮。

逸语霏玄屑，清情湛碧流。烟霞一片石，千载待冥搜。
性斋二首为湖陆提举作
陆文圭（元代）

吾宗家湖曲，虚斋纳天光。
清源泻活水，中有菡萏香。
我欲袖两图，再拜升公堂。
先天揭右序，太极列左方。
见草忆春陵，看花思洛阳。
花草各有性，指图试参详。
同冯伯昂泛舟由姑苏过吴江抵钱塘舟中有作
朱同（明代）

连床夜听姑苏雨，柔橹晓棹吴江云。大地北来山势尽，长江东去浪花分。

知君久抱屠龙技，叹我空怀封禅文。安得扁舟早归去，故山高卧谢知闻。
隐将峡口占二绝
陈文蔚（宋代）

小似武夷深更幽，地肋九曲一溪流。
诛茆结屋虽成左，赢得青山自在游。
初度同陆中黄登城话怀
李确（清代）

浮生值秋杪，摇落更无端。著露花多瘦，吟风叶未安。

谋身尔我拙，行路古今难。海色城头上，从君一倚栏。
题隐者苏翁事迹
真德秀（宋代）

魏公孤忠如孔明，赤手能支天柱倾。
苏公高节如子陵，寸胶解使黄河清。
等是世间少不得，问津耦耕各其适。
后人未可轻雌黄，两翁之心秋月白。
升天桧
欧阳修（宋代）

青牛西出关，老聃始著五千言。
白鹿去升天，尔来忽已三千年。
当时遗迹至今在，隐起苍桧犹依然。
惟能乘变化，所以为神仙。
驱鸾驾鹤须臾间，飘忽不见如云烟。
奈何此鹿起平地，更假草木相攀缘。
乃知神仙事茫昧，真伪莫究徒自传。
雪霜不改终古色，风雨有声当夏寒。
境清物老自可爱，何必诡怪穷根源。
赏雪骑鲸轩，子文夜归酒渴，侍儿荐茗饮蜜浆
范成大（宋代）

溪山四时佳，今日更奇绝。
天公妙庄严，施此一川雪。
飞花浩如海，眩转塞空阔。
水西万珠树，玉塔照银阙。
碧溪不受冻，长滩泻清咽。
渔舟晚犹泛，樵檐寒未歇。
悬知画不到，未省诗能说。
归来强搜句，冰砚冷於铁。
不知严夫子，迎门生暖热。
梅香不可耐，但觉酒肠。
蜜融花气动，茶泛乳膏发。
宁辞春笋寒，为暖花瓷滑。
瞢腾画屏暖，唤起眼余缬。
笑我独何事，作此淡生活。
想像高唐赋，何如径排闼。
次韵德升七夕二首 其二
葛胜仲（宋代）

霓旌鸾扇去央央，云路轻车驾七香。灵会此宵才瞬息，经年何苦夜偏长。
颂古
释道颜（宋代）

不踏门前路，春归又一年。
落花红满地，芳草碧莲天。
王大卿挽词三首
释宝昙（宋代）

出处诚吾事，园林正及时。
乾坤身老大，兄弟日追随。
生死真谭笑，过逢类别离。
小楼今夜月，照我泪双垂。
登潭州怀雪蓬姚使君
乐雷发（宋代）

贾井裴亭遍短筇，红尘归骑又匆匆。
我寻桂树吟招隐，君对莲花诵易通。
今日江山劳别梦，他年灯火课新功。
濂溪最念初平老，恨听连床话未终。
自遣诗三十首
陆龟蒙（唐代）

五年重别旧山村，树有交柯犊有孙。

更感卞峰颜色好，晓云才散便当门。

雪下孤村淅淅鸣，病魂无睡洒来清。

心摇只待东窗晓，长愧寒鸡第一声。

多情多感自难忘，只有风流共古长。

座上不遗金带枕，陈王词赋为谁伤。

甫里先生未白头，酒旗犹可战高楼。

长鲸好鲙无因得，乞取艅艎作钓舟。

花濑濛濛紫气昏，水边山曲更深村。

终须拣取幽栖处，老桧成双便作门。

阴洞曾为采药行，冷云凝绝烛微明。

玉芝敲折琤然堕，合有真人上姓名。

长叹人间发易华，暗将心事许烟霞。

病来前约分明在，药鼎书囊便是家。

酝得秋泉似玉容，比于云液更应浓。

思量北海徐刘辈，枉向人间号酒龙。

羊侃多应自古豪，解盘金槊置纤腰。

纵然此事教双得，不博溪田二顷苗。

偶然携稚看微波，临水春寒一倍多。

便使笔精如逸少，懒能书字换群鹅。

昔闻庄叟迢迢梦，又道韩生苒苒飞。

知有姓名聊寄问，更无言语抱斜晖。

雪侵春事太无端，舞急微还近腊寒。

应是也疑真宰怪，休时犹未遍林峦。

数尺游丝堕碧空，年年长是惹东风。

争知天上无人住，亦有春愁鹤发翁。

谁使寒鸦意绪娇，云情山晚动情憀.乱和残照纷纷舞，应索阳乌次第饶。

古往天高事渺茫，争知灵媛不凄凉。

月娥如有相思泪，只待方诸寄两行。

本来云外寄闲身，遂与溪云作主人。

一夜逆风愁四散，晓来零落傍衣巾。

渊明不待公田熟，乘兴先秋解印归。

我为馀粮春未去，到头谁是复谁非。

云拥根株抱石危，斫来文似瘦蛟螭。

幽人带病慵朝起，只向春山尽日欹。

月淡花闲夜已深，宋家微咏若遗音。

重思万古无人赏，露湿清香独满襟。

南岸春田手自农，往来横截半江风。

有时不耐轻桡兴，暂欲蓬山访洛公。

贤达垂竿小隐中，我来真作捕鱼翁。

前溪一夜春流急，已学严滩下钓筒。

水国君王又姓萧，风情由是冠南朝。

灵和殿下巴江柳，十二旒前舞翠条。

强梳蓬鬓整斜冠，片烛光微夜思阑。

天意最饶惆怅事，单栖分付与春寒。

无多药圃近南荣，合有新苗次第生。

稚子不知名品上，恐随春草斗输赢。

一派溪随箬下流，春来无处不汀洲。

漪澜未碧蒲犹短，不见鸳鸯正自由。

山下花明水上曛，一桡青翰破霞文。

越人但爱风流客，绣被何须属鄂君。

妍华须是占时生，准拟差肩不近情。

佳丽几时腰不细，荆王辛苦致宫名。

姹女精神似月孤，敢将容易入洪炉。

人间纵道铅华少，蝶翅新篁未肯无。

贞白求丹变姓名，主恩潜助亦无成。

侯家竟换梁天子，王整徒劳作外兵。

春雨能膏草木肥，就中林野碧含滋。

唯馀病客相逢背，一夜寒声减四肢。
闻丁永安屋下叠山甚佳趣恨未之见作诗寄之
王洋（宋代）

买山几人真爱山，束薪煮石凋朱颜。
老丁谋作久长计，洗寒叠翠房栊间。
帘通庵扉即尚户，人映山我多烟鬟。
住山住庵似丁老，脱弃妻子真愚顽。
柳
孙觌（宋代）

修纤似束楚腰支，杨柳春风二月时。金地化身千佛眼，锦江新样十宫眉。
梧窗赠林县博坛 其一
方献夫（明代）

倬彼梧桐树，结根在幽林。栽培人力厚，沾濡风露深。

日夜之所人，毫芒成丈寻。可以栖凤皇，可以制瑟琴。

苟其初生时，植之无美根。暴之以风日，残之以斧斤。

本株渐凋瘁，枝叶安得存。如是求其用，奚啻千里云。
次韵弟茂通立春四首
范浚（宋代）

青青覆雉麦畦肥，柳线轻黄拂面垂。
拟赠物华无丽句，徒惭口业未抛诗。
奉和袭美赠魏处士五贶诗。五泻舟
陆龟蒙（唐代）

样自桐川得，词因隐地成。好渔翁亦喜，新白鸟还惊。

沙际拥江沫，渡头横雨声。尚应嫌越相，遗祸不遗名。
寄润州庞籍
范仲淹（宋代）

北固高楼海气寒，使君应此凭栏干。
春山雨后青无限，借与淮南洗眼看。
晋阳道中
黄充（明代）

驰驱驿路漫停鞍，父老凝眸认豸冠。泽底哀鸿惊暂息，车前猛虎气偏寒。

平阳草碧帝城古，晋赵山青霸业残。此日采风空叱驭，陈诗何以济时艰。
少年游（井桃·林钟商）
张先（宋代）

碎霞浮动晓朦胧。春意与花浓。银瓶素绠，玉泉金甃，真色浸朝红。

花枝人面难常见，青子小丛丛。韶华长在，明年依旧，相与笑春风。
寿诗
郭奎（元代）

惟天生俊杰，济世属英豪。间气钟华岳，元勋压巨鳌。

东山文物钟，南极寿星高。公族嗟麟趾，儒林起凤毛。

郎官前甲胄，使节左旌旄。细柳回兵仗，香芸辟武韬。

珥貂先见擢，汗马岂辞劳。谈笑三军却，喑呜万骑逃。

运筹期管乐，立业比萧曹。画戟行当道，彤弓忆载櫜。

独专方叔任，重佩吕虔刀。此日祥初应，当年庆可褒。

玉阶浮宝树，金母进蟠桃。瑞霭迎双鹤，清声被九皋。

嘉宾来騕袅，童子献蒲萄。锦瑟尊前鼓，瑶琴席上操。

银丝鲜鲙鲤，翠釜晓烹羔。醉倚青油幕，晴熏白锦袍。

升堂闻拜颂，入府咏游遨。永祝三千岁，钱塘望海涛。
常州郡斋六首
陈襄（宋代）

山亭侧畔构山房，便是耕云钩月乡。
未达功名穷饮水，此生应不误行藏。
次韵翟淳老
赵鼎臣（宋代）

白发为郎亦偶然，戴盆何敢望青天。簿书不足妨谈麈，稍入聊青续爨烟。

竹隐逢秋应怨鹤，苇溪过雨欲生莲。一筹太息输吾子，老圃堂成在我先。
题陶朱公庙二首 其一
赵抃（宋代）

为国谋深身自谋，飘然归泛五湖舟。虽云文种知几晚，未必忠魂为蠡羞。
山行
本诚（元代）

水声㶁㶁山中路，林深不知林外雨。转来涧深不可渡，沿流直过前山去。

前山脚下溪路斜，隔江遥见山人家。
偈颂一百三十三首 其一三三
释居简（宋代）

倒用横拈眼似眉，憨憨稳放一头低。全身辊入草窠里，东倒何妨复擂西。
静坐宴起再用玄览台韵
黄佐（明代）

庭户无声车马遥，坐来人境更寥寥。即看太极源于昊，真觉心传不待尧。

巨浸尚凭孤柱在，贞筠那逐四时彫。龙图凤阁千年事，感应还应自碧霄。
丫头岩诗载墙壁间无虑数十百首形容盖有尽
艾性夫（元代）

女色无丑妍，入宫皆见妒。
蛾眉等刍蛹，嬉笑藏刀锯。
未笄化为石，不愿长门去。
国风直待歌螽斯，委身事主妾不辞。
君不见赵王如意今日死，明日佳人亦投厕。
何如山头化石千岁老无子。
寄西弟六首
刘黻（宋代）

向上工夫肯惮难，须知篑上可为山。
若还志力无回转，直透龙门亦等閒。
闻黄宗伯谈平定大同事立赠此篇一首
黄省曾（明代）

单马赴边岑，来旬荅圣心。赤臣劳按节，青塞慰沾霖。

镇日开恩色，胡云扫阵阴。古言麟阁者，应可嗣芳音。
次韵吴江道中
陈基（元代）

两袖清风身欲飘, 杖藜随月步长桥。
功名利禄皆淡泊, 悠哉游哉自逍遥。
季夏杂兴
陆游（宋代）

疏泉浇药垄，枕石听松风。
此乐惭专享，无因与客同。
挽高宗皇帝章四首
卫泾（宋代）

大业高千古，斯文炳六经。
无刑深帝泽，不战寿生灵。
神圣非殂落，乾坤有晦冥。
难名是天德，刻画谩丹青。
初发道中寄远
张九龄（唐代）

日夜乡山远，秋风复此时。旧闻胡马思，今听楚猿悲。

念别朝昏苦，怀归岁月迟。壮图空不息，常恐发如丝。
袈裟田
释道丘（明代）

袈裟曾效此田衣，日用犁耕自不饥。清净乞求能活命，脂膏消落法身肥。
句
陈伯震（宋代）

修眉浓淡里，寸碧有无间。
独酌有怀南郑
陆游（宋代）

忆从嶓冢涉南沮，笳鼓声酣醉胆麤。
投笔书生古来有，从军乐事世间无。
秋风逐虎花叱拨，夜雪射熊金仆姑。
白首功名元未晚，笑人四十叹头颅。
夜忆故乡诸子不能成寐熹晨即起揽物增怀
范当世（清代）

飞沙城郭无多树，一树窗边孰为栽。好鸟便从空外至，奇花争为地中来。

即看露上盆禾未，且喜荷根出水才。今日故山长寂寞，陂兰多恐不能胎。
朝中措·兰皋彻夜树旄干
吴潜（宋代）

兰皋彻夜树旄干。战渴望梅酸。想有歌姬半臂，更深自可鏖寒。想门寄曲，惊回蝶梦，旋篝灯看。坛下已收降将，火牛不用田单。
析字
弘历（清代）

鱼鲁以形讹，亥豕以义舛。夏五及郭公，春秋犹不免。

寻章摘句流，硁硁期致辨。聚讼笑徒然，胡不奋实践。
禅人并化主写真求赞
释正觉（宋代）

古岩老僧，百事不能。
饱雪筠林野野姿，癯犹高节；抱松石岁寒野骨，
老更苍棱。去就且拙，
唱酬可憎。慎严逆流洞水道，
孝满颠酒曹山曾。
以越笺与三四弟有诗次韵
王洋（宋代）

无复花生拙笔头，一生长负剡藤羞。
过门多是陈惊坐，得句谁怜赵倚楼。
社友书来频寄语，山翁鬓已不禁秋。
老干仙去吾宗冷，有继华星一字不。